AIŠKINAMASIS RAŠTAS

Dėl pritarimo dalyvauti 2022 metų Europos Sąjungos veiksmuose „Europos kultūros sostinė“

**1. Parengto tarybos sprendimo projekto tikslai ir uždaviniai**

Tikslas – pritarti, kad Molėtų rajono savivaldybė dalyvautų 2022 metų Europos Sąjungos veiksmuose „Europos kultūros sostinė“.

Lietuvos Respublikos kultūros ministerija 2015 m. liepos 20 d. paskelbė kvietimą Lietuvos miestams dalyvauti nacionalinėje atrankoje 2022 metų Europos kultūros sostinės vardui Lietuvos Respublikoje gauti.

Europos kultūros sostinė (toliau – EKS) – Europos Sąjungos iniciatyva, kuria siekiama, suderinus su atitinkamomis vietos strategijomis ir prioritetais, skatinti kultūros indėlį į ilgalaikę miesto (regiono) raidą, pabrėžiant miesto (regiono) savitumą, indėlį į kultūrų įvairovę Europoje ir priklausymą bendrai Europos kultūros erdvei.

Europos kultūrinės sostinės vardas kasmet suteikiamas ne daugiau kaip vienam miestui kiekvienoje iš dviejų Europos Sąjungos valstybių narių. 2022 metais dvi valstybės narės, kurių miestams suteikiama teisė gauti Europos kultūros sostinės vardą, yra Lietuva ir Liuksemburgas.

Miesto dydis – nėra esminis veiksnys. Miestai gali įtraukti į programą savo aplinkinius regionus, tačiau vienas miestas turėtų tapti vadovaujančiu vykdytoju, atitinkamai prisiimdamas atsakomybę už įgyvendinamą veiksmų programą ir užtikrindamas atskaitomybę.

Paraišką Europos kultūros sostinės vardui gauti teikia Rokiškio rajono savivaldybė, kviesdama kartu projekte dalyvauti Zarasų, Utenos, Panevėžio, Molėtų rajonų savivaldybes. Rokiškio rajono savivaldybės meras 2016 m. balandžio 22 d. raštu kreipėsi į Molėtų rajono savivaldybės merą, kviesdamas Molėtų rajono savivaldybę dalyvauti 2022 metų Europos Sąjungos veiksmuose „Europos kultūros sostinė” kartu su vedančiuoju partneriu – Rokiškiu. Paraišką komisijai Rokiškio rajono savivaldybė turi pateikti iki 2016 m. gegužės 24 d.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 13 punktas;

Europos Parlamento ir Tarybos sprendimas Nr. 445/2014/ES;

Lietuvos Respublikos kultūros ministro 2015 m. birželio 30 d. įsakymas Nr. ĮV-469 „Dėl Konkurso 2022 metų Europos kultūros sostinės vardui Lietuvos Respublikoje gauti taisyklių patvirtinimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – tapus Europos kultūros sostine, gaunama 1,5 milijono eurų vertės Premija iš Europos Sąjungos ir panaši nacionalinė parama programai įgyvendinti. Penkerius metus galima naudoti šį vardą kaip svarbų kokybės ženklą, didinant tarptautinį žinomumą.

Neigiamų pasekmių nenumatoma.

**4. Priemonės sprendimui įgyvendinti**

Kartu su vedančiuoju partneriu rengti paraišką.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Sprendimui įgyvendinti lėšų nereikės.

**6. Vykdytojai, įvykdymo terminai**

Savivaldybės administracijos Kultūros ir švietimo skyrius.